title: Decizia nr. S7 din 22 decembrie 2009 privind tranziția de la Regulamentele (CEE) nr. 1408/71 și (CEE) nr. 574/72 la Regulamentele (CE) nr. 883/2004 și (CE) nr. 987/2009 și aplicarea procedurilor de rambursare (Text cu relevanță pentru SEE și pentru Acordul CE/Elveția)

text:
               27.4.2010

               RO

               Jurnalul Oficial al Uniunii Europene

               C 107/8

         DECIZIA NR. S7
   din 22 decembrie 2009
   privind tranziția de la Regulamentele (CEE) nr. 1408/71 și (CEE) nr. 574/72 la Regulamentele (CE) nr. 883/2004 și (CE) nr. 987/2009 și aplicarea procedurilor de rambursare
   (Text cu relevanță pentru SEE și pentru Acordul CE/Elveția)
   2010/C 107/05
   COMISIA ADMINISTRATIVĂ PENTRU COORDONAREA SISTEMELOR DE SECURITATE SOCIALĂ,
   având în vedere articolul 72 litera (a) din Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială (1), conform căruia Comisia administrativă are responsabilitatea de a trata toate chestiunile administrative sau de interpretare care decurg din dispozițiile Regulamentului (CE) nr. 883/2004 și ale Regulamentului (CE) nr. 987/2009 (2),
   având în vedere articolele 87-91 din Regulamentul (CE) nr. 883/2004,
   având în vedere articolul 64 alineatul (7) și articolele 93-97 din Regulamentul (CE) nr. 987/2009,
   întrucât:

               (1)

               Regulamentele (CE) nr. 883/2004 și (CE) nr. 987/2009 intră în vigoare la 1 mai 2010 și Regulamentele (CEE) nr. 1408/71 și (CEE) nr. 574/72 sunt abrogate la aceeași dată, cu excepția situațiilor menționate la articolul 90 alineatul (1) din Regulamentul (CE) nr. 883/2004 și la articolul 96 alineatul (1) din Regulamentul (CE) nr. 987/2009.

               (2)

               Este necesar să se clarifice stabilirea statului membru debitor și creditor în situațiile în care au fost acordate sau autorizate prestații în natură în conformitate cu Regulamentele (CEE) nr. 1408/71 și (CEE) nr. 574/72, dar rambursarea costurilor pentru aceste prestații este soluționată după intrarea în vigoare a Regulamentelor (CE) nr. 883/2004 și (CE) nr. 987/2009, în particular în cazurile în care competența privind suportarea costurilor se schimbă în conformitate cu noile regulamente.

               (3)

               Este necesar să se clarifice ce procedură de rambursare se aplică în situațiile în care au fot acordate prestații în natură în conformitate cu Regulamentele (CEE) nr. 1408/71 și (CEE) nr. 574/72, dar procedura de rambursare are loc după data data intrării în vigoare a Regulamentelor (CE) nr. 883/2004 și (CE) nr. 987/2009.

               (4)

               Paragraful (5) din Decizia nr. H1 clarifică statutul atestatelor (E-formulare) și al cardului european de asigurări sociale de sănătate (inclusiv certificatele provizorii de înlocuire) eliberate înainte de data intrării în vigoare a Regulamentului (CE) nr. 883/2004 și a Regulamentului (CE) nr. 987/2009.

               (5)

               Dispozițiile paragrafului (4) din Decizia S1 și ale paragrafului (2) din Decizia nr. S4 prevăd principiile generale privind responsabilitatea pentru costurile prestațiilor acordate pe baza unui card european de asigurări sociale de sănătate (CEASS) valid, care ar trebui să se aplice și în situații de tranziție.

               (6)

               În conformitate cu articolele 62 și 63 din Regulamentul (CE) nr. 987/2009, acele state membre care nu sunt enumerate în anexa 3 la Regulamentul (CE) nr. 987/2009 rambursează prestațiile în natură acordate membrilor de familie care nu rezidă în același stat membru cu persoana asigurată și pensionarilor și membrilor lor de familie pe baza cheltuielilor reale începând de la data de 1 mai 2010.

               (7)

               Costurile prestațiilor în natură acordate în conformitate cu articolul 19 alineatul (1), articolul 20 alineatul (1) și articolul 27 alineatele (1) și (3) din Regulamentul (CE) nr. 883/2004 sunt suportate de instituția competentă responsabilă pentru costurile prestațiilor în natură acordate membrilor de familie care nu își au reședința în același stat membru cu persoana asigurată, precum și pensionarilor și membrilor lor de familie din statul membru în care își au reședința.

               (8)

               În conformitate cu articolul 64 alineatul (7) din Regulamentul (CE) nr. 987/2009, statele membre enumerate în anexa 3 pot, după 1 mai 2010, să aplice în continuare, timp de cinci ani, articolele 94 și 95 din Regulamentul (CEE) nr. 574/72 pentru calcularea sumelor fixe.

               (9)

               Regulamentul (CE) nr. 987/2009 introduce noi proceduri de rambursare a costurilor pentru asistența medicală, în scopul de a eficientiza procedura privind rambursările între statele membre și de a evita acumularea cererilor care rămân nesoluționate pentru perioade mai lungi de timp.

               (10)

               În situațiile menționate anterior, instituțiile au nevoie de transparență și orientare, pentru a asigura o aplicare unitară și coerentă a dispozițiilor comunitare.

         Hotărând în conformitate cu condițiile prevăzute la articolul 71 alineatul (2) din Regulamentul (CE) nr. 883/2004,
   DECIDE:
   I.   Regim tranzitoriu pentru determinarea statului membru responsabil pentru suportarea costurilor tratamentului programat și a îngrijirilor necesare cu privire la modificarea competenței în conformitate cu Regulamentul (CE) nr. 883/2004

               (1)

               În cazul în care o persoană a beneficiat de un tratament înainte de 1 mai 2010, competența pentru a suporta costurile legate de persoană se stabilește în conformitate cu dispozițiile Regulamentului (CEE) nr. 1408/71.

               (2)

               În cazul în care unei persoane i s-a acordat autorizația de a merge pe teritoriul altui stat membru pentru a beneficia acolo de tratamentul adecvat stării sale de sănătate (tratament programat), în conformitate cu Regulamentele (CEE) nr. 1408/71 și (CEE) nr. 574/72, iar tratamentul este efectuat parțial sau integral după 30 aprilie 2010, costurile tratamentului integral sunt suportate de instituția care a acordat autorizația.

               (3)

               În cazul în care o persoană a început să beneficieze de un tratament în conformitate cu articolul 22 alineatul (3) litera (a) sau articolul 31 alineatul (1) litera (a) din Regulamentul (CEE) nr. 1408/71, costurile unui astfel de tratament ar trebui să fie suportate în conformitate cu dispozițiile acestor articole, chiar dacă competența pentru a suporta costurile legate de persoană s-a schimbat în conformitate cu dispozițiile Regulamentului (CE) nr. 883/2004. Cu toate acestea, dacă tratamentul continuă după 31 mai 2010, cheltuielile efectuate după data respectivă sunt suportate de instituția competentă în conformitate cu Regulamentul (CE) nr. 883/2004.

               (4)

               În cazul în care s-a efectuat un tratament în conformitate cu articolul 19 alineatul (1) sau articolul 27 alineatul (1) din Regulamentul (CE) nr. 883/2004, după 30 aprilie 2010, pe baza unui CEASS valabil eliberat înainte de 1 mai 2010, cererea de rambursare a costurilor pentru un astfel de tratament nu poate fi respinsă pe motiv că s-a schimbat competența pentru costurile de asistență medicală ale persoanei în conformitate cu dispozițiile Regulamentului (CE) nr. 883/2004.
               O instituție care este obligată să ramburseze costul prestațiilor acordate pe baza unui CEASS poate solicita instituției la care persoana asigurată era înregistrată în mod corespunzător în momentul acordării prestațiilor să ramburseze costul acestor prestații primei instituții sau, dacă persoana asigurată nu avea dreptul să utilizeze CEASS, să soluționeze această problemă cu persoana în cauză.

         II.   Regim tranzitoriu pentru calcularea costurilor medii

               (1)

               Metoda de calculare a costurilor medii pentru anii până la 2009 inclusiv face obiectul dispozițiilor articolelor 94 și 95 din Regulamentul (CEE) nr. 574/72, chiar dacă costurile medii sunt prezentate Comisiei de audit după 30 aprilie 2010.

               (2)

               Pentru perioada cuprinsă între 1 ianuarie 2010 și 30 aprilie 2010, statele membre care nu sunt enumerate în anexa 3 la Regulamentul (CE) nr. 987/2009 pot, fie să calculeze noi costuri medii în conformitate cu articolele 94 și 95 din Regulamentul (CEE) nr. 574/72, fie să utilizeze costurile medii prezentate pentru anul 2009.

         III.   Procedura de rambursare pe baza cheltuielilor reale

               (1)

               Cererile de rambursare pe baza cheltuielilor reale înregistrate în documentele contabile ale statului membru creditor înainte de 1 mai 2010 fac obiectul dispozițiilor financiare din Regulamentul (CEE) nr. 574/72.
               Aceste cereri se transmit organismului de legătură din statul membru debitor cel târziu până la 31 decembrie 2011.

               (2)

               Toate cererile de rambursare pe baza cheltuielilor reale înregistrate în documentele contabile ale statului membru creditor după 30 aprilie 2010 fac obiectul noilor reguli de procedură în conformitate cu dispozițiile articolelor 66-68 din Regulamentul (CE) nr. 987/2009.

         IV.   Procedura de rambursare pe baza sumelor fixate

               (1)

               Costurile medii privind anii anteriori 2009 inclusiv, sunt prezentate Comisiei de audit cel târziu până la 31 decembrie 2011. Costurile medii privind anul 2010 sunt prezentate Comisiei de audit cel târziu până la 31 decembrie 2012.

               (2)

               Toate cererile de rambursare pe baza sumelor fixe publicate în Jurnalul Oficial al Uniunii Europene înainte de 1 mai 2010 se introduc cel târziu până la 1 mai 2011.

               (3)

               Toate cererile de rambursare pe baza sumelor fixe publicate după 30 aprilie 2010 fac obiectul noilor reguli de procedură în conformitate cu dispozițiile articolelor 66-68 din Regulamentul (CE) nr. 987/2009.

         V.   Dispoziții finale

               (1)

               Atunci când se aplică regimul tranzitoriu, principiul director va fi reprezentat de buna cooperare între instituții, de pragmatism și de flexibilitate.

               (2)

               Prezenta decizie se publică în Jurnalul Oficial al Uniunii Europene. Se aplică de la data intrării în vigoare a Regulamentului (CE) nr. 987/2009.

            Președintele Comisiei administrative

         Lena MALMBERG

      (1)  JO L 166, 30.4.2004, p. 1.

      (2)  JO L 284, 30.10.2009, p. 1.


title: Decizia (UE) 2016/2357 a Comisiei din 19 decembrie 2016 privind lipsa respectării efective a Regulamentului (CE) nr. 216/2008 al Parlamentului European și al Consiliului și a normelor sale de punere în aplicare în ceea ce privește certificatele eliberate de Hellenic Aviation Training Academy (HATA) și licențele prevăzute în partea 66 eliberate pe baza acestora [notificată cu numărul C(2016) 8645]

text:
               21.12.2016

               RO

               Jurnalul Oficial al Uniunii Europene

               L 348/72

         DECIZIA (UE) 2016/2357 A COMISIEI
   din 19 decembrie 2016
   privind lipsa respectării efective a Regulamentului (CE) nr. 216/2008 al Parlamentului European și al Consiliului și a normelor sale de punere în aplicare în ceea ce privește certificatele eliberate de Hellenic Aviation Training Academy (HATA) și licențele prevăzute în partea 66 eliberate pe baza acestora

         [notificată cu numărul C(2016) 8645]

   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE (1), în special articolul 11 alineatul (2),
   după consultarea Comitetului de Siguranță Aeriană,
   întrucât:

               (1)

               În februarie 2014, Agenția Europeană de Siguranță a Aviației (denumită în continuare „agenția”) a efectuat o inspecție de standardizare a navigabilității (AIR.EL.02.2014) în ceea ce privește Hellenic Civil Aviation Authority (HCAA). În cursul acestei inspecții, s-a identificat o neconformitate care pune probleme de siguranță dacă nu este corectată la timp (constatare de clasă D), în conformitate cu Regulamentul de punere în aplicare (UE) nr. 628/2013 (2) privind metodele de lucru ale Agenției Europene de Siguranță a Aviației pentru efectuarea inspecțiilor de standardizare și pentru monitorizarea aplicării normelor din Regulamentul (CE) nr. 216/2008.

               (2)

               Această neconformitate se referă la o pretinsă fraudare a examinării întreprinderii de pregătire în domeniul întreținerii (partea 147), Hellenic Aviation Training Academy (HATA), având numărul de autorizare EL.147.0007. Au fost ridicate probleme de siguranță, având în vedere că personalul autorizat pentru certificarea întreținerii aeronavelor obținuse o licență prevăzută în partea 66 pe baza certificatelor de recunoaștere eliberate de HATA în conformitate cu anexa III (partea 66) la Regulamentul (UE) nr. 1321/2014 al Comisiei (3), în cadrul unor activități pretins frauduloase. Acest personal exercită privilegii și eliberează aeronave după întreținere fără a avea cunoștințele de bază necesare în domeniul aeronautic.

               (3)

               La 26 februarie 2014, HCAA a revocat autorizarea pentru HATA și a informat toate autoritățile competente ale statelor membre cu privire la posibilitatea existenței unor certificate de recunoaștere frauduloase eliberate de HATA.

               (4)

               La 3 iulie 2014, agenția și HCAA au convenit asupra unui plan de măsuri corective, incluzând, printre altele, investigații cu privire la certificatele de recunoaștere care au fost utilizate pentru a emite licențe prevăzute în partea 66 de către autoritățile competente ale statelor membre și certificate de recunoaștere care nu au fost încă utilizate pentru a obține licențe prevăzute în partea 66.

               (5)

               La 9 decembrie 2014, Agenția a publicat un Buletin de informații privind siguranța (Safety Information Bulletin – SIB nr. 2014-32) prin care informa cu privire la potențiala problemă de siguranță asociată cu pretinsa fraudă la examinare de către HATA și le recomanda măsuri concrete autorităților competente din statele membre pentru a aborda această situație.

               (6)

               În aprilie 2016, agenția a efectuat o nouă inspecție de standardizare la HCAA. În cursul acestei inspecții, agenția a examinat planul de acțiuni corective convenit și a concluzionat că HCCA nu a reușit să pună în aplicare în mod corespunzător acțiunile convenite înainte de datele stabilite de comun acord. Prin urmare, în mai 2016, agenția a emis un raport suplimentar în atenția HCCA, în conformitate cu articolul 22 alineatul (3) din Regulamentul de punere în aplicare (UE) nr. 628/2013.

               (7)

               Deoarece HCAA nu a realizat suficiente investigații cu privire la HATA pentru a depista frauda pretinsă comisă de această organizație și nu a investigat în întregime licențele prevăzute în partea 66 care au fost eliberate pe baza unor certificate de recunoaștere eliberate de HATA, se menține problema potențială de siguranță. Există preocupări cu privire la certificatele de recunoaștere eliberate de HATA pentru examinările cunoștințelor de bază privind modulele tehnice (modulele 7, 11, 12, 13, 14, 15, 16, 17).

               (8)

               Având în vedere cele de mai sus, agenția a solicitat Comisiei să se asigure că articolul 11 alineatul (1) din Regulamentul (CE) nr. 216/2008 nu se mai aplică în cazul certificatelor de recunoaștere pentru examinarea cunoștințelor de bază privind modulele tehnice eliberate de HATA și în cazul licențelor prevăzute în partea 66 eliberate de autoritățile competente ale statelor membre pe baza acestor certificate de recunoaștere. În plus, agenția este de părere că respectivele autorități competente vor fi obligate să ia măsuri corective și de salvgardare corespunzătoare pentru a aborda aceste riscuri în materie de siguranță.

               (9)

               În conformitate cu analiza prezentată de agenție, Comisia concluzionează că situația a arătat un eșec sistemic în sarcinile și responsabilitățile în materie de supravegherea siguranței ale HCAA, care a dus la lipsa unor garanții suficiente care să stea la baza certificatelor de recunoaștere eliberate de HATA. În consecință, este necesar ca autoritățile competente în cauză să ia măsuri corective care să garanteze nivelul de siguranță impus în aceste împrejurări,

         ADOPTĂ PREZENTA DECIZIE:
   Articolul 1
   Lipsa respectării efective
   Următoarele nu respectă efectiv Regulamentul (CE) nr. 216/2008 și normele sale de punere în aplicare:

               1.

               certificatele de recunoaștere pentru examinarea cunoștințelor de bază cu privire la modulele tehnice eliberate de Hellenic Aviation Training Academy (HATA) în conformitate cu punctul 147.A.145(a)(4) și cu apendicele III din anexa IV (partea 147) la Regulamentul (UE) nr. 1321/2014, care sunt prezentate de un solicitant ca documente doveditoare pentru eliberarea unei licențe prevăzute în partea 66 de către autoritățile competente în conformitate cu punctul 66.B.100 din anexa III (partea 66) la regulamentul menționat;

               2.

               licențele de întreținere a aeronavelor prevăzute în partea 66 eliberate de autoritățile competente în conformitate cu anexa III (partea 66) la Regulamentul (UE) nr. 1321/2014 pe baza certificatelor de recunoaștere a examinării cunoștințelor de bază cu privire la modulele tehnice eliberate de HATA în conformitate cu punctul 147.A.145(a)(4) și cu apendicele III din anexa IV (partea 147) la regulamentul menționat.

         Articolul 2
   Acțiuni corective
   (1)   În termen de trei luni de la data notificării prezentei decizii, autoritățile competente care au eliberat licențe prevăzute în partea 66 pe baza certificatelor de recunoaștere a examinării cunoștințelor de bază cu privire la modulele tehnice eliberate de HATA vor efectua o reevaluare a fiecărei licențe în cauză prevăzute în partea 66, ținând seama, fără a aduce atingere dispozițiilor prezentei decizii, de recomandările stabilite în Buletinul de informații privind siguranța EASA SIB nr. 2014-32 emis de agenție la 9 decembrie 2014, în cea mai recentă revizuire a sa.
   (2)   După finalizarea prezentei reevaluări, autoritățile competente:

               (a)

               vor limita, suspenda sau revoca licența prevăzută în partea 66, în cazurile în care se justifică în conformitate cu articolul 1, astfel cum se prevede la punctul 66.B.500 din anexa III (partea 66); și

               (b)

               în orice caz, vor prezenta Comisiei și agenției rezultatele reevaluării.

         Articolul 3
   Destinatari și publicare
   Prezenta decizie se adresează statelor membre.
   Se publică în Jurnalul Oficial al Uniunii Europene.

      Adoptată la Bruxelles, 19 decembrie 2016.

            Pentru Comisie

         Violeta BULC

            Membru al Comisiei

      (1)  JO L 79, 19.3.2008, p. 1.

      (2)  Regulamentul de punere în aplicare (UE) nr. 628/2013 al Comisiei din 28 iunie 2013 privind metodele de lucru ale Agenției Europene de Siguranță a Aviației pentru efectuarea inspecțiilor de standardizare și pentru monitorizarea aplicării normelor din Regulamentul (CE) nr. 216/2008 al Parlamentului European și al Consiliului și de abrogare a Regulamentului (CE) nr. 736/2006 al Comisiei (JO L 179, 29.6.2013, p. 46).

      (3)  Regulamentul (UE) nr. 1321/2014 al Comisiei din 26 noiembrie 2014 privind menținerea navigabilității aeronavelor și a produselor, reperelor și dispozitivelor aeronautice și autorizarea întreprinderilor și a personalului cu atribuții în domeniu (JO L 362, 17.12.2014, p. 1).


title: Decizia (UE) 2015/2021 a Consiliului din 10 noiembrie 2015 de stabilire a poziției care urmează să fie adoptată în numele Uniunii Europene în cadrul Conferinței Ministeriale a Organizației Mondiale a Comerțului cu privire la aderarea Republicii Liberia la Organizația Mondială a Comerțului

text:
               12.11.2015

               RO

               Jurnalul Oficial al Uniunii Europene

               L 295/44

         DECIZIA (UE) 2015/2021 A CONSILIULUI
   din 10 noiembrie 2015
   de stabilire a poziției care urmează să fie adoptată în numele Uniunii Europene în cadrul Conferinței Ministeriale a Organizației Mondiale a Comerțului cu privire la aderarea Republicii Liberia la Organizația Mondială a Comerțului
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 91, articolul 100 alineatul (2) și articolul 207 alineatul (4) primul paragraf, coroborate cu articolul 218 alineatul (9),
   având în vedere propunerea Comisiei Europene,
   întrucât:

               (1)

               La 13 iunie 2007, guvernul Republicii Liberia a depus o cerere de aderare la Acordul de la Marrakesh privind constituirea Organizației Mondiale a Comerțului (denumit în continuare „Acordul de la Marrakesh”), în temeiul articolului XII din respectivul acord.

               (2)

               La 18 decembrie 2007, a fost creat un grup de lucru privind aderarea Republicii Liberia, pentru a se ajunge la un acord cu privire la condițiile de aderare acceptabile atât pentru Republica Liberia, cât și pentru toți membrii Organizației Mondiale a Comerțului (OMC).

               (3)

               Comisia, în numele Uniunii, a negociat o serie cuprinzătoare de angajamente de deschidere a pieței din partea Republicii Liberia, care sunt în conformitate cu orientările referitoare la aderarea țărilor cel mai puțin dezvoltate prevăzute de Consiliul General al OMC și care corespund cererilor Uniunii, luând în considerare relațiile comerciale bilaterale cu Republica Liberia în contextul parteneriatului UE-ACP.

               (4)

               Angajamentele respective sunt în prezent încorporate în Protocolul de aderare a Republicii Liberia la OMC (denumit în continuare „Protocolul de aderare”).

               (5)

               Aderarea la OMC ar trebui să aibă o contribuție pozitivă și de durată la procesul de reformă economică și dezvoltare durabilă din Republica Liberia.

               (6)

               În consecință, Protocolul de aderare ar trebui să fie aprobat.

               (7)

               Conform articolului XII din Acordul de la Marrakesh, condițiile de aderare trebuie convenite între statul aderent și OMC, iar Conferința Ministerială a OMC aprobă condițiile de aderare din partea OMC. Articolul IV.2 din acordul menționat prevede că, în intervalele dintre reuniunile Conferinței Ministeriale, funcțiile acesteia sunt exercitate de Consiliul General al OMC.

               (8)

               Este oportun să se stabilească poziția care urmează să fie adoptată în numele Uniunii în cadrul Conferinței Ministeriale a OMC cu privire la aderarea Republicii Liberia la OMC,

         ADOPTĂ PREZENTA DECIZIE:
   Articolul 1
   Poziția care urmează să fie adoptată în numele Uniunii Europene în cadrul Conferinței Ministeriale a Organizației Mondiale a Comerțului privind aderarea Republicii Liberia la Organizația Mondială a Comerțului este de aprobare a aderării.
   Articolul 2
   Prezenta decizie intră în vigoare la data adoptării.

      Adoptată la Bruxelles, 10 noiembrie 2015.

            Pentru Consiliu

            Președintele

         P. GRAMEGNA


title: Decizia Consiliului din 10 octombrie 2017 de adoptare a poziției Consiliului privind proiectul de buget rectificativ nr. 5 al Uniunii Europene pentru exercițiul financiar 2017

text:
               17.10.2017

               RO

               Jurnalul Oficial al Uniunii Europene

               C 348/4

         DECIZIA CONSILIULUI
   din 10 octombrie 2017
   de adoptare a poziției Consiliului privind proiectul de buget rectificativ nr. 5 al Uniunii Europene pentru exercițiul financiar 2017
   (2017/C 348/06)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 314, coroborat cu Tratatul de instituire a Comunității Europene a Energiei Atomice, în special articolul 106a,
   având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (1), în special articolul 41,
   întrucât:

               —

               bugetul Uniunii pentru exercițiul financiar 2017 a fost adoptat definitiv la 1 decembrie 2016 (2),

               —

               la 28 iulie 2017, Comisia a înaintat o propunere care conținea proiectul de buget rectificativ nr. 5 la bugetul general pentru exercițiul financiar 2017,

         ADOPTĂ PREZENTA DECIZIE:
   Articol unic
   Poziția Consiliului privind proiectul de buget rectificativ nr. 5 al Uniunii Europene pentru exercițiul financiar 2017 a fost adoptată la 10 octombrie 2017.
   Textul integral poate fi accesat pentru consultare sau descărcare pe site-ul Consiliului: http://www.consilium.europa.eu/.

      Adoptată la Luxemburg, 10 octombrie 2017.

            Pentru Consiliu

            Președintele

         T. TÕNISTE

      (1)  JO L 298, 26.10.2012, p. 1.

      (2)  JO L 51, 28.2.2017, p. 1.


title: Decizia (UE) 2016/1744 a Consiliului din 20 septembrie 2016 privind încheierea, în numele Uniunii Europene, a Acordului dintre Uniunea Europeană și Republica Peru privind exonerarea de obligația de a deține viză de scurtă ședere

text:
               30.9.2016

               RO

               Jurnalul Oficial al Uniunii Europene

               L 264/27

         DECIZIA (UE) 2016/1744 A CONSILIULUI
   din 20 septembrie 2016
   privind încheierea, în numele Uniunii Europene, a Acordului dintre Uniunea Europeană și Republica Peru privind exonerarea de obligația de a deține viză de scurtă ședere
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 77 alineatul (2) litera (a), coroborat cu articolul 218 alineatul (6) al doilea paragraf litera (a) punctul (v),
   având în vedere propunerea Comisiei Europene,
   având în vedere aprobarea Parlamentului European (1),
   întrucât:

               (1)

               Comisia a negociat, în numele Uniunii Europene, un acord cu Republica Peru privind exonerarea de obligația de a deține viză de scurtă ședere (denumit în continuare „acordul”).

               (2)

               În conformitate cu Decizia (UE) 2016/437 a Consiliului (2), acordul a fost semnat și se aplică cu titlu provizoriu de la 15 martie 2016.

               (3)

               Acordul instituie un Comitet mixt de experți de gestionare a acordului. Uniunea este reprezentată în cadrul respectivului Comitet mixt de către Comisie, care ar trebui să fie asistată de reprezentanți ai statelor membre.

               (4)

               Prezenta decizie constituie o dezvoltare a dispozițiilor acquis-ului Schengen la care Regatul Unit nu participă, în conformitate cu Decizia 2000/365/CE a Consiliului (3); prin urmare, Regatul Unit nu participă la adoptarea prezentei decizii, nu îi revin obligații în temeiul acesteia și aceasta nu i se aplică.

               (5)

               Prezenta decizie constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului (4); prin urmare, Irlanda nu participă la adoptarea prezentei decizii, nu îi revin obligații în temeiul acesteia și aceasta nu i se aplică.

               (6)

               Acordul ar trebui să fie aprobat,

         ADOPTĂ PREZENTA DECIZIE:
   Articolul 1
   Prin prezenta decizie se aprobă, în numele Uniunii, Acordul dintre Uniunea Europeană și Republica Peru privind exonerarea de obligația de a deține viză de scurtă ședere.
   Articolul 2
   Președintele Consiliului procedează, în numele Uniunii, la notificarea prevăzută la articolul 8 alineatul (1) din acord (5).
   Articolul 3
   Comisia, asistată de reprezentanți ai statelor membre, reprezintă Uniunea în cadrul Comitetului mixt de experți instituit în temeiul articolului 6 din acord.
   Articolul 4
   Prezenta decizie intră în vigoare la data adoptării.

      Adoptată la Bruxelles, 20 septembrie 2016.

            Pentru Consiliu

            Președintele

         I. KORČOK

      (1)  Aprobarea din 5 iulie 2016 (nepublicată încă în Jurnalul Oficial).

      (2)  Decizia (UE) 2016/437 a Consiliului din 10 martie 2016 privind semnarea, în numele Uniunii Europene, și aplicarea cu titlu provizoriu a Acordului între Uniunea Europeană și Republica Peru privind exonerarea de obligația de a deține viză de scurtă ședere (JO L 78, 24.3.2016, p. 2).

      (3)  Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (JO L 131, 1.6.2000, p. 43).

      (4)  Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).

      (5)  Data intrării în vigoare a acordului se va publica în Jurnalul Oficial al Uniunii Europene de către Secretariatul General al Consiliului.


title: Decizia (UE) 2016/1572 a Parlamentului European din 28 aprilie 2016 privind închiderea conturilor Oficiului European de Poliție (Europol) pentru exercițiul financiar 2014

text:
               14.9.2016

               RO

               Jurnalul Oficial al Uniunii Europene

               L 246/366

         DECIZIA (UE) 2016/1572 A PARLAMENTULUI EUROPEAN
   din 28 aprilie 2016
   privind închiderea conturilor Oficiului European de Poliție (Europol) pentru exercițiul financiar 2014
   PARLAMENTUL EUROPEAN,

               —

               având în vedere conturile anuale finale ale Oficiului European de Poliție pentru exercițiul financiar 2014,

               —

               având în vedere Raportul Curții de Conturi privind conturile anuale ale Oficiului European de Poliție pentru exercițiul financiar 2014, însoțit de răspunsul oficiului (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2014 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 12 februarie 2016 privind descărcarea de gestiune a oficiului în ceea ce privește execuția bugetară pentru exercițiul financiar 2014 (05584/2016 – C8-0084/2016),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Decizia 2009/371/JAI a Consiliului din 6 aprilie 2009 privind înființarea Oficiului European de Poliție (Europol) (4), în special articolul 43,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5),

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (6), în special articolul 108,

               —

               având în vedere articolul 94 și anexa V la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A8-0122/2016),

               1.

               ia act de conturile anuale finale ale Oficiului European de Poliție care sunt prezentate în anexa la raportul Curții de Conturi;

               2.

               aprobă închiderea conturilor Oficiului European de Poliție pentru exercițiul financiar 2014;

               3.

               încredințează Președintelui sarcina de a transmite prezenta decizie directorului Oficiului European de Poliție, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 409, 9.12.2015, p. 324.

      (2)  A se vedea nota de subsol 1.

      (3)  JO L 298, 26.10.2012, p. 1.

      (4)  JO L 121, 15.5.2009, p. 37.

      (5)  JO L 357, 31.12.2002, p. 72.

      (6)  JO L 328, 7.12.2013, p. 42.


title: Decizia (UE) 2016/34 a Parlamentului European din 17 decembrie 2015 privind constituirea, atribuțiile, componența numerică și durata mandatului Comisiei de anchetă privind măsurarea emisiilor în sectorul autovehiculelor

text:
               15.1.2016

               RO

               Jurnalul Oficial al Uniunii Europene

               L 10/13

         DECIZIA (UE) 2016/34 A PARLAMENTULUI EUROPEAN
   din 17 decembrie 2015
   privind constituirea, atribuțiile, componența numerică și durata mandatului Comisiei de anchetă privind măsurarea emisiilor în sectorul autovehiculelor
   PARLAMENTUL EUROPEAN,

               —

               având în vedere cererea prezentată de 283 de deputați privind constituirea unei comisii de anchetă însărcinate cu examinarea presupuselor acuzații privind neregulile și administrarea defectuoasă în ceea ce privește aplicarea legislației Uniunii privind măsurarea emisiilor în sectorul autovehiculelor,

               —

               având în vedere propunerea Conferinței președinților,

               —

               având în vedere articolul 226 din Tratatul privind funcționarea Uniunii Europene,

               —

               având în vedere Decizia 95/167/CE, Euratom, CECO a Parlamentului European, a Consiliului și a Comisiei din 19 aprilie 1995 privind modalitățile de exercitare a dreptului de anchetă al Parlamentului European (1),

               —

               având în vedere Regulamentul (CE) nr. 715/2007 al Parlamentului European și al Consiliului din 20 iunie 2007 privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor (2),

               —

               având în vedere Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (3),

               —

               având în vedere Directiva 2008/50/CE a Parlamentului European și a Consiliului din 21 mai 2008 privind calitatea aerului înconjurător și un aer mai curat pentru Europa și procedurile de constatare a neîndeplinirii obligațiilor aflate în curs de desfășurare (4),

               —

               având în vedere Regulamentul (CE) nr. 443/2009 al Parlamentului European și al Consiliului din 23 aprilie 2009 de stabilire a standardelor de performanță privind emisiile pentru autoturismele noi, ca parte a abordării integrate a Comunității de a reduce emisiile de CO2 generate de vehiculele ușoare (5),

               —

               având în vedere Rezoluția sa din 27 octombrie 2015 referitoare la măsurarea emisiilor în sectorul autovehiculelor (6), care solicită o anchetă minuțioasă cu privire la rolul și responsabilitatea Comisiei și autorităților statelor membre, având în vedere, printre altele, problemele identificate în raportul din 2011 al Centrului Comun de Cercetare al Comisiei,

               —

               având în vedere proiectul de regulament al Comisiei de modificare a Regulamentului (CE) nr. 692/2008 în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 6) (D042120),

               —

               având în vedere avizul prezentat la 28 octombrie 2015 de Comitetul tehnic – autovehicule (CTAV), instituit prin articolul 40 alineatul (1) din Directiva 2007/46/CE,

               —

               având în vedere articolul 198 din Regulamentul său de procedură,

               1.

               decide să constituie o comisie de anchetă însărcinată cu examinarea presupuselor acuzații privind neregulile și administrarea defectuoasă în ceea ce privește aplicarea legislației Uniunii privind măsurarea emisiilor în sectorul autovehiculelor, fără a aduce atingere competențelor instanțelor naționale sau ale Uniunii;

               2.

               decide ca mandatul comisiei de anchetă să fie acela de a:

                           —

                           investiga acuzațiile privind neîndeplinirea de către Comisie a obligației impuse prin articolul 14 alineatul (3) din Regulamentul (CE) nr. 715/2007 de a monitoriza ciclurile de încercare efectuate pentru măsurarea emisiilor și de a le adapta, dacă acestea nu mai sunt adecvate sau nu mai reflectă emisiile reale, astfel încât să reflecte în mod adecvat emisiile generate de circulația reală pe șosea, în ciuda existenței informațiilor legate de depășirea gravă și constantă a valorilor limită ale emisiilor pentru autovehicule în condiții normale de utilizare, fiind încălcate obligațiile prevăzute la articolul 5 alineatul (1) din Regulamentul (CE) nr. 715/2007, precum și în pofida rapoartelor din 2011 și 2013 ale Centrului Comun de Cercetare al Comisiei și a studiilor realizate de Consiliul internațional pentru transportul ecologic (ICCT) disponibile din mai 2014;

                           —

                           investiga acuzațiile conform cărora Comisia și autoritățile statelor membre nu au luat măsuri adecvate și eficiente pentru a monitoriza executarea și pentru a asigura punerea în aplicare a interdicției explicite privind dispozitivele de manipulare, astfel cum se prevede la articolul 5 alineatul (2) din Regulamentul (CE) nr. 715/2007;

                           —

                           investiga acuzațiile conform cărora Comisia nu a introdus în timp util încercări care să reflecte condițiile reale de condus și nu a adoptat măsuri privind utilizarea mecanismelor de manipulare, astfel cum se prevede la articolul 5 alineatul (3) din Regulamentul (CE) nr. 715/2007;

                           —

                           investiga acuzațiile conform cărora statele membre nu au stabilit dispoziții referitoare la sancțiuni eficiente, proporționale și disuasive aplicabile producătorilor pentru încălcarea dispozițiilor Regulamentului (CE) nr. 715/2007, inclusiv pentru utilizarea dispozitivelor de manipulare, pentru refuzul de a acorda acces la informații și pentru falsificarea rezultatelor încercărilor privind omologarea de tip sau privind conformitatea în funcționare, astfel cum se prevede la articolul 13 alineatele (1) și (2) din respectivul regulament;

                           —

                           investiga acuzațiile conform cărora statele membre nu au luat toate măsurile necesare pentru a se asigura că dispoziția privind sancțiunile aplicabile în caz de încălcare a Regulamentului (CE) nr. 715/2007 este pusă în aplicare în conformitate cu articolul 13 alineatul (1) din regulamentul respectiv;

                           —

                           culege și analiza informații pentru a stabili dacă Comisia și statele membre dispuneau de dovezi cu privire la utilizarea mecanismelor de manipulare înainte de emiterea avizului de încălcare de către Agenția pentru protecția mediului din Statele Unite ale Americii la 18 septembrie 2015;

                           —

                           culege și analiza informații privind punerea în aplicare de către statele membre a Directivei 2007/46/CE, în special în ceea ce privește articolul 12 alineatul (1) și articolul 30 alineatele (1), (3) și (4);

                           —

                           culege și analiza informații pentru a stabili dacă Comisia și statele membre dispuneau de dovezi privind utilizarea dispozitivelor de manipulare pentru încercările privind emisiile de CO2;

                           —

                           formula recomandările pe care le consideră necesare în această privință;

               3.

               decide ca comisia de anchetă să prezinte un raport intermediar în termen de șase luni de la data începerii activității și să prezinte un raport final în termen de 12 luni de la data începerii activității;

               4.

               decide ca această comisie de anchetă să aibă 45 de membri;

               5.

               încredințează președintelui sarcina de a asigura publicarea prezentei decizii în Jurnalul Oficial al Uniunii Europene.

      (1)  JO L 113, 19.5.1995, p. 1.

      (2)  JO L 171, 29.6.2007, p. 1.

      (3)  JO L 263, 9.10.2007, p. 1.

      (4)  JO L 152, 11.6.2008, p. 1.

      (5)  JO L 140, 5.6.2009, p. 1.

      (6)  Texte adoptate, P8_TA(2015)0375.


title: Decizia (UE) 2016/1816 a Consiliului din 7 octombrie 2016 de numire a unui membru, propus de Regatul Țărilor de Jos, în cadrul Comitetului Regiunilor

text:
               14.10.2016

               RO

               Jurnalul Oficial al Uniunii Europene

               L 278/44

         DECIZIA (UE) 2016/1816 A CONSILIULUI
   din 7 octombrie 2016
   de numire a unui membru, propus de Regatul Țărilor de Jos, în cadrul Comitetului Regiunilor
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului neerlandez,
   întrucât:

               (1)

               La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020. La 18 septembrie 2015, prin Decizia (UE) 2015/1573 a Consiliului (4), domnul R.E. (Ralph) DE VRIES a fost înlocuit de domnul J.A. (John) JORRITSMA în calitatea de membru.

               (2)

               Un loc de membru în cadrul Comitetului Regiunilor a devenit vacant ca urmare a încheierii mandatului domnului J.A. (John) JORRITSMA,

         ADOPTĂ PREZENTA DECIZIE:
   Articolul 1
   Este numit în calitatea de membru în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

               —

               domnul K. (Klaas) KIELSTRA, Gedeputeerde in de provincie Fryslân.

         Articolul 2
   Prezenta decizie intră în vigoare la data adoptării.

      Adoptată la Bruxelles, 7 octombrie 2016.

            Pentru Consiliu

            Președintele

         M. LAJČÁK

      (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

      (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

      (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).

      (4)  Decizia (UE) 2015/1573 a Consiliului din 18 septembrie 2015 de numire a patru membri neerlandezi și a cinci supleanți neerlandezi în cadrul Comitetului Regiunilor (JO L 245, 22.9.2015, p. 10).


title: 2013/75/UE: Decizia Consiliului din 4 februarie 2013 de numire a unui supleant danez în cadrul Comitetului Regiunilor

text:
               6.2.2013

               RO

               Jurnalul Oficial al Uniunii Europene

               L 35/5

         DECIZIA CONSILIULUI
   din 4 februarie 2013
   de numire a unui supleant danez în cadrul Comitetului Regiunilor
   (2013/75/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului danez,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE (1) și 2010/29/UE (2) de numire a membrilor și supleanților în cadrul Comitetului Regiunilor pentru perioada cuprinsă între 26 ianuarie 2010 și 25 ianuarie 2015.

               (2)

               Un loc de supleant în cadrul Comitetului Regiunilor a devenit vacant ca urmare a încheierii mandatului domnului Martin MERRILD,

         ADOPTĂ PREZENTA DECIZIE:
   Articolul 1
   Se numește în cadrul Comitetului Regiunilor, în calitate de supleant, pentru durata rămasă a mandatului, respectiv până la 25 ianuarie 2015:

               —

               Domnul Erik FLYVHOLM, Borgmester i Lemvig Kommune.

         Articolul 2
   Prezenta decizie intră în vigoare la data adoptării.

      Adoptată la Bruxelles, 4 februarie 2013.

            Pentru Consiliu

            Președintele

         E. GILMORE

      (1)  JO L 348, 29.12.2009, p. 22.

      (2)  JO L 12, 19.1.2010, p. 11.


title: Decizia 2004/812/PESC a Consiliului din 19 iulie 2004 privind încheierea Acordului între Uniunea Europeană și Republica Turcia privind participarea Republicii Turcia la Misiunea de Poliție a Uniunii Europene (EUPOL „Proxima”) în Fosta Republică Iugoslavă a Macedoniei

text:
               18/Volumul 03

               RO

               Jurnalul Ofícial al Uniunii Europene

               73

         32004D0812

               L 354/89

               JURNALUL OFÍCIAL AL UNIUNII EUROPENE

      DECIZIA 2004/812/PESC A CONSILIULUI

   din 19 iulie 2004
   privind încheierea Acordului între Uniunea Europeană și Republica Turcia privind participarea Republicii Turcia la Misiunea de Poliție a Uniunii Europene (EUPOL „Proxima”) în Fosta Republică Iugoslavă a Macedoniei
   CONSILIUL UNIUNII EUROPENE,
   având în vedere Tratatul privind Uniunea Europeană și, în special, articolul 24 al acestuia,
   având în vedere recomandările președinției,
   întrucât:

               (1)

               La 29 septembrie 2003, Consiliul a adoptat Acțiunea comună 2003/681/PESC privind misiunea de poliție a Uniunii Europene (EUPOL „Proxima”) în Fosta Republică Iugoslavă a Macedoniei (1).

               (2)

               Articolul 9 alineatul (6) din acțiunea comună prevede că normele metodologice privind participarea statelor terțe fac obiectul unui acord, în conformitate cu articolul 24 din Tratatul privind Uniunea Europeană.

               (3)

               Ca urmare a Deciziei Consiliului din 2 martie 2004 care autorizează președinția, asistată, după caz, de secretarul general/înalt reprezentant, să angajeze negocieri, președinția a negociat un acord cu Republica Turcia privind participarea Republicii Turcia la Misiunea de Poliție a Uniunii Europene (EUPOL „Proxima”) în Fosta Republică Iugoslavă a Macedoniei.

               (4)

               Acordul ar trebui aprobat,

         DECIDE:
   Articolul 1
   Acordul dintre Uniunea Europeană și Republica Turcia privind participarea Republicii Turcia la Misiunea de Poliție a Uniunii Europene (EUPOL „Proxima”) în Fosta Republică Iugoslavă a Macedoniei se aprobă în numele Uniunii Europene.
   Textul acordului se anexează la prezenta decizie.
   Articolul 2
   Președintele Consiliului este autorizat să desemneze persoana împuternicită să semneze acordul prin care Uniunea Europeană își asumă obligații.
   Articolul 3
   Prezenta decizie produce efecte de la data adoptării sale.
   Articolul 4
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 19 iulie 2004.

            Pentru Consiliu

            Președintele

         P. H. DONNER

      (1)  JO L 249, 1.10.2003, p. 66.